PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/166/28 aprilie 2004
R A P O R T

asupra proiectului de Lege privind aprobarea Ordonanţei de urgenţă a Guvernului nr.12/2004 pentru completarea Legii nr.44/1994 privind veteranii de război, precum şi unele drepturi ale invalizilor şi văduvelor de război
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.12/2004 pentru completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, trimis cu adresa nr. P.L.-X 241 din 21 aprilie 2004.

La întocmirea prezentului raport, Comisia a avut în vedere avizul primit de la Consiliul Legislativ.
Proiectul de lege are ca obiect de reglementare completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, în sensul ca, începând cu luna martie 2004, renta veteranilor de război să se calculeze în funcţie de nivelul soldei de grad şi al soldei de funcţie la minim ale unui sublocotent din cadrul Ministerului Apărării Naţionale.
Comisia propune Plenului adoptarea proiectului de lege întrucât este necesară instituirea unui tratament juridic egal tuturor beneficiarilor legii, având în vedere faptul că, dacă până la 1 martie 2004, renta lunară acordată veteranilor de război se stabilea pornind de la solda de grad şi de funcţie care avea aceeaşi valoare în toate sistemele militare, începând cu 1 martie 2004 s-a majorat valoarea de referinţă sectorială de la 1.258.000 la 1.510.000 doar pentru cadrele militare din Ministerul Apărării Naţionale. 
2. Proiectul de lege face parte din categoria legilor organice, conform prevederilor art.73 alin.(3) din Constituţie, republicată, şi a fost adoptat de Senat în şedinţa din 15 aprilie 2004, cu respectarea prevederilor art.76 alin.(1) din Constituţie, republicată.
3. La lucrările comisiei au fost prezenţi 19 deputaţi, din totalul de 21 membri ai comisiei.

La dezbaterea proiectului în şedinţa comisiei din 27 aprilie 2004 a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Doina Păuna, director în cadrul Casei Naţionale de Pensii şi alte drepturi de Asigurări Sociale.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul a fost aprobat în forma prezentată de Senat, cu unanimitate de voturi.

